**Plan for barns medvirkning i Starefossen barnehage.**

I Rammeplan for barnehagen står det: *«Barnehagen skal ivareta barnas rett til medvirkning ved å legge til rette for og oppmuntre til at barna kan få gitt uttrykk for sitt syn på barnehagens daglige virksomhet». Jf. Barnehageloven §1 og § 3, Grunnloven §104 og FNs barnekonvensjon art.12 nr.1. (side 27).*

Å la barna medvirke betyr ikke at det er barna som skal bestemme eller at barna kan gjøre som de vil.

I denne sammenheng betyr det at barnehagen skal legge til rette for, og oppmuntre til, at barna kan få gitt uttrykk for sitt syn på barnehagens daglige virksomhet. De voksne skal ta barnet på alvor. De skal legge til rette for den leken barna er opptatt av.

Det er å se barns behov for omsorg, lek og læring. Barns medvirkning er å lytte til barna. De skal få følelsen av at de er en del av et felleskap. Ha voksne rundt seg som bekrefter at det er lov å vise følelser. Barna skal få si sin mening.

*Barna skal jevnlig få mulighet til aktiv deltakelse i planleggingen og vurderingen av barnehagens virksomhet. Alle barn skal kunne erfare å få innflytelse på det som skjer i barnehagen*.

*Barnehagen skal være bevisst på barnas ulike uttrykksformer og tilrettelegge for medvirkning på måter som er tilpasset barnas alder, erfaringer, individuelle forutsetninger og behov.* (Ref Rammeplanen side 27.)

**Tre forutsetninger for å ivareta barns medvirkning.**

**1. Kunnskap.**

Forutsetningen for at de voksne skal kunne ivareta barns medvirkning er at de har kunnskap om hva det er og hvordan de kan legge til rette for at det skjer.

**2. Se, lytte og involvere**

I planlegging av barnehagehverdagen kan de voksne legge til rette for aktiviteter og lek med utgangspunkt i barnas interesser, undringer, opplevelser, hva de er opptatt av og uttrykker til hverandre og til de voksne.

Dette må ses i sammenheng med de ulike fagområdene og krav i rammeplanen.

Om et barn har vært på legevakten, eller har vært på et gårdsbesøk, kjørt tog, vært på fisketur, funnet en rar stein – her ligger det gode muligheter for å bearbeide opplevelser og lære mer både for det enkelte barn og for hele gruppen; og for de voksne. Det engasjerer både liten og stor samtidig som det også er gøy!

**3. Samtaler**

Et av målene med barns medvirkning er at barna skal få oppleve at de har innflytelse på det som skjer i barnehagen. Når barna opplever at deres interesser og opplevelser blir tatt hensyn til, og at voksne og barn samtaler om det som skjer, erfarer de at de påvirker og medvirker i egen hverdag.

Samtalene med barna om hva de har gjort og hva de tenker er en viktig del av evalueringen i barnehagen. På denne måten har barna innflytelse på det som skjer og deres bidrag blir en del av barnehagens evaluering og videre utvikling. Barna skal få kjenne på at barnehagen er til for dem.

**Hvordan jobber vi med barns medvirkning?**

Vi gir barna mulighet til å påvirke sin egen hverdag ved at de er med på å forme dagen sin – hva som skjer og hvordan det skal gjøres. De er med på å velge aktiviteter, tema og prosjekt innenfor gitte rammer. De er også med på å velge aktiviteter, hva vi/de skal gjøre både inn og ute, og hvor vi skal på tur.

De får erfaring i selvhevdelse, men også erfaring med å være en del av et felleskap, og dermed erfare at deres ønsker må avvike til fordel for andres ønsker, men at de fremdeles skal ha følelsen av å bli hørt og lyttet til. De skal oppleve å ha innflytelse.

Vi gir barna erfaringer i å ta egne valg og ta ansvar, og å lære seg de sosiale spillereglene.

Vi møter barns initiativ og interesser og viser respekt for deres fundering og teorier.

Barna medvirker også i å styre aktiviteter.

Vi må gjøre leker og materiell tilgjengelig i barns høyde.

Barna velger bøker, sanger, hva de leker og hvem de vil leke sammen med.

Vi setter fokus på å støtte barn i leken, og gir de tid og rom for lek.

Vi legger til rette for barns lek, gir de redskaper og erfaringer til å drive leken videre. Vi støtter de i deres valg og blir med på deres lek på deres premisser.

Vi har små grupper gjennom dagen.

Barna hjelper til med daglige gjøremål.

Vi jobber for at alle barna skal få sin egen stemme. At det de mener blir tatt på alvor.

Barna skal tørre å hevde sine meninger.

Tilrettelegge slik at alle får mulighet til å uttale seg (i samlingsstund og små grupper).

Vi tar barns perspektiv, dvs. at vi ser ting fra barns synsvinkel.

Vi hjelper barn til å bli selvhjulpne aktører i sitt eget liv.

At vi tenker barns beste.

At barna kan spise mellom måltidene ved behov.

Barna hjelper og trøster hverandre.

De får erfaring med å samarbeide.

Vi forklarer hvorfor de ikke alltid kan få viljen sin.

Vi sørger for likestilling mellom kjønnene.

Vi ser hvert enkelt barn, også de stille barna.

Vi dokumenterer og reflekterer over egen praksis.

Vi ivaretar barns spontanitet.

Vi gir barna valg der de har reel påvirkningsmulighet.

Vi gir barna erfaringen ved å vente på tur, lytte til andre.

Vi oppmuntrer, støtter, utfordrer og gir de god tid.

Vi tar utgangspunkt i barnas kroppsspråk, hvor de plasserer seg i rommet, hva de velger å bruke oppmerksomheten på, hvor blikket går og hvor fingrene peker.

De får erfaring med å samarbeide, og å øve på ting som er vanskelig.

Vi møter barna slik at de skal føle seg verdifulle og betydningsfulle.

Vi ser på rommet som den 3 pedagogen, dvs. hvordan rommet er med på å fremme/hindre barnas medvirkning og muligheter for variert lek, og muligheter for ro og hindre avbrytelser.

Valgtavle:

Denne viser utvalget av aktiviteter avdelingen har i leketiden og gir barna en oversikt slik at de kan orientere seg. Her velger barna selv hvilken aktivitet de ønsker. Dette er med på å gi gode vilkår for lek. Innholdet i valgene vil variere fra barnas alder. Vi registrerer med jevne mellomrom hvilke valg barna foretar, slik at vi sikrer at de har en viss variasjon i valg av lekaktivitet.

Dagstavle:

Denne viser hvordan dagsrytmen på avdelingen er, og er med på å gi barna en oversikt over dagen. Når vi går gjennom dagstavlen og ser på hva som skal skje denne dagen har barna også mulighet til å være med på å påvirke innholdet i dagens plan.

Vi ønsker å fokusere på barns medvirkning for at barna skal oppleve å ha innflytelse på egen hverdag og føle seg betydningsfulle. Vi er opptatt av å se intensjonen som ligger bak barna sin adferd, barna sitt kroppsspråk og barna sine verbale uttrykk. Gjennom medvirkning vil barna få utvikle egne interesser, sosiale ferdigheter, utvikle god selvfølelse og lære at deres mening også er av betydning.

De voksne skal bruke anerkjennende kommunikasjon *(rose høylytt og irettesette lavmælt., se årsplan.)*

Ha voksne som jobber for å se hvert enkelt barn og dets behov.

Være vare for barns følelsesliv.

Kunne forandre planer i forhold til barns spontanitet.

Gi rom og tid for barns lek.

Selvstendighetstrening.

Observere og være lydhøre for barns non – verbale kommunikasjon.

Skrive praksisfortellinger.

Være lydhøre for barns ideer, forslag og løsninger.

*«Barnas synspunkter skal tillegges vekt i samsvar med deres alder og modenhet. Barna skal ikke overlates et ansvar de ikke er rustet til å ta»* *(Rammeplanen, side 27).*

**Hva medvirkning for oss?**

At barnet er synlig for deg.

At du ser og hører barnet.

Barnet får komme med sine synspunkt, og får tilbakemeldinger på dem.

At du tar tid til å lytte til barna, prøver å forstå deres måte å tenke på og ikke minst ha respekt for barnas innspill.

At vi skal ta oss tid til gode samtaler med barna, enkeltvis. At vi anerkjenner barnet og har respekt for det enkelte barn.

At vi har en åpen innstilling til dem, ser muligheter ikke begrensninger.

**Hva gjør vi for å synliggjøre hvordan vi jobber med barns medvirkning?**

Dokumentasjon: vise prosessen og skrive ned barnas undring og spørsmål.

Forklare og definere tydelig hva medvirkning er for foreldrene (foreldremøte, hjemmesiden, bilder, ukeslutt, denne planen).

Vi bruker hjemmesiden, ukeslutt, bilder på avdeling, samtaler med foresatte i hente/leveringssituasjonene og månedsplanen.

Snakker med barna hva medvirkning er.